पदयात्रा भारत और पाकिस्तान की सरकारों से यह मांग करने के लिए निकाली गई थी कि सीमा पर दोनों तरफ के सैनिकों का मरना बंद हो. अंतर्राष्ट्रीय योग दिवस के अवसर पर भारत व चीन के सैनिकों ने 21 जून, 2018 को पूर्वी लद्दाख में दौलत बेग ओल्डी नामक स्थान पर संयुक्त योगाभ्यास किया. इस तरह का दोस्ताना माहौल भारत-पाकिस्तान की सीमा पर भी क्यों नहीं निर्मित किया जा सकता? दोनों मुल्कों को एक-दूसरे के नागरिकों को सीमा पार यात्रा के लिए आसानी से वीजा देना चाहिए. सम्भव हो तो बच्चों, बूढ़ों, बीमार, छात्रों, पत्रकारों, प्राध्यापकों, सामाजिक कार्यकर्ताओं, धार्मिक नेताओं व मजदूरों के लिए वीजा की अनिवार्यता खत्म कर देनी चाहिए. गुजरात से पाकिस्तान जाने का एक रास्ता नडा बेट अथवा खावड़ा में खुलना चाहिए. 1972 तक सुईगाम से नगरपारकर तक जो बस सेवा सक्रिय थी, उसे बहाल किया जाना चाहिए.